### NN 6/2025 (15.1.2025.), Pravilnik o izmjeni i dopunama Pravilnika o provedbi Provedbene uredbe Komisije (EU) 2017/373 o utvrđivanju zajedničkih zahtjeva za pružatelje usluga upravljanja zračnim prometom/pružatelje usluga u zračnoj plovidbi i drugih mrežnih funkcija za upravljanje zračnim prometom i za njihov nadzor

MINISTARSTVO MORA, PROMETA I INFRASTRUKTURE

39

Na temelju članka 149. stavka 2. Zakona o zračnom prometu (»Narodne novine«, br. 69/09, 84/11, 54/13, 127/13 i 92/14) te članka 38. stavka 3. Zakona o sustavu državne uprave (»Narodne novine«, br. 66/19 i 155/23) ministar mora, prometa i infrastrukture, uz prethodnu suglasnost ministra vanjskih i europskih poslova donosi

PRAVILNIK

O IZMJENI I DOPUNAMA PRAVILNIKA O PROVEDBI PROVEDBENE UREDBE KOMISIJE (EU) 2017/373 O UTVRĐIVANJU ZAJEDNIČKIH ZAHTJEVA ZA PRUŽATELJE USLUGA UPRAVLJANJA ZRAČNIM PROMETOM/PRUŽATELJE USLUGA U ZRAČNOJ PLOVIDBI I DRUGIH MREŽNIH FUNKCIJA ZA UPRAVLJANJE ZRAČNIM PROMETOM I ZA NJIHOV NADZOR

Članak 1.

U Pravilniku o provedbi Provedbene uredbe Komisije (EU) 2017/373 o utvrđivanju zajedničkih zahtjeva za pružatelje usluga upravljanja zračnim prometom/pružatelje usluga u zračnoj plovidbi i drugih mrežnih funkcija za upravljanje zračnim prometom i za njihov nadzor (»Narodne novine«, br. 138/20 i 129/22), članak 1. mijenja se i glasi:

»Ovim Pravilnikom osigurava se provedba Provedbene uredbe Komisije (EU) 2017/373 od 1. ožujka 2017. o utvrđivanju zajedničkih zahtjeva za pružatelje usluga upravljanja zračnim prometom/pružatelje usluga u zračnoj plovidbi i drugih mrežnih funkcija za upravljanje zračnim prometom i za njihov nadzor, o stavljanju izvan snage Uredbe (EZ) br. 482/2008 i provedbenih uredbi (EU) br. 1034/2011, (EU) br. 1035/2011 i (EU) 2016/1377 te o izmjeni Uredbe (EU) br. 677/2011 (SL L 62, 8. 3. 2017.), kako je posljednji put izmijenjena Provedbenom uredbom Komisije (EU) 2023/1771 od 12. rujna 2023. o izmjeni Provedbene uredbe (EU) 2017/373 u pogledu sustava i sastavnih dijelova za upravljanje zračnim prometom i pružanje usluga u zračnoj plovidbi te o stavljanju izvan snage uredbi (EZ) br. 1032/2006, (EZ) br. 633/2007 i (EZ) br. 262/2009 (SL L 228, 15. 9. 2023.) (u daljnjem tekstu: Uredba (EU) 2017/373).«

Članak 2.

U članku 2. iza stavka 1. dodaje se stavak 2. koji glasi:

»(2) Ovim Pravilnikom utvrđuju se kriteriji za određivanje potrebe za pružanjem operativnih usluga u zračnom prometu u zračnom prostoru Republike Hrvatske u smislu provedbe članka 3.a Uredbe (EU) 2017/373.«

Članak 3.

Iza Dijela drugog dodaje se Dio treći s naslovom ispod njega i članak 12.a koji glase:

»DIO TREĆI
 KRITERIJI ZA ODREĐIVANJE POTREBE ZA PRUŽANJEM OPERATIVNIH USLUGA U ZRAČNOM PROMETU U ZRAČNOM PROSTORU REPUBLIKE HRVATSKE

Članak 12.a

U skladu s člankom 3a Uredbe (EU) 2017/373 kriteriji za određivanje potrebe za pružanjem operativnih usluga u zračnom prometu u zračnom prostoru Republike Hrvatske su:

a) zastupljenost različitih vrsta zračnog prometa sa zrakoplovima različite brzine

b) gustoća zračnog prometa

c) složenost zračnog prostora

d) meteorološki uvjeti koji značajno utječu na kontinuirano odvijanje zračnog prometa

e) nacionalni interesi i načelo suvereniteta

f) ekonomska opravdanost i operativna izvedivost u odnosu na obujam i gustoću prometa.«

Članak 4.

Dosadašnji Dio treći postaje Dio četvrti.

Članak 5.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/24-01/26
 Urbroj: 530-07-1-1-25-4
 Zagreb, 7. siječnja 2025.

Ministar
 Oleg Butković, v. r.